
HAZAI AMATŐR NÉPTÁNCEGYÜTTESEK CSOPORTSZEREPEI ÉS VEZETÉSI KIHÍVÁSAI

Kulcsszavak: hazai amatőr néptáncegyüttesek;vezetési kihívások; vezetői utánpótlás; szociometria
Kutatásom alapvetően két kutatási kérdés köré összpontosul, amelyek a hazai amatőr néptáncegyüttesekhez kapcsolódnak.
Napjainkban több, mint 500 amatőr néptáncegyüttes végez aktív alkotótevékenységet Magyarországon, amelyhez elengedhetetlen az együttes keretein belül működő csoportok összetartása. Következményképp a szakmai vezetőknek számos közösséghez kapcsolódó vezetési kihívással kell szembenézniük különböző tánccsoportokon belül, amelyek konkretizálása és mélyebb megismerése hatékonyabb problémamegoldáshoz vezethet. Dolgozatom egyik kutatási kérdése ezért arra keresi a választ, hogy három felnőtt néptánccsoport informális hálózatainak feltérképezése során milyen konkrét vezetési kihívások merülnek fel az együttesek esetében.Véleményem szerint kulcsfontosságú, hogy kik azok a személyek a néptáncegyüttesek életében, akik később a vezetői utánpótlást biztosíthatják, ezért másik kutatási kérdésem arra kereste a választ, hogy az erre megfelelő egyének hol helyezkednek el a vizsgált közösségeken belül.
Primer kutatásomhoz a legmegfelelőbb kutatásmódszertannak Mérei Ferenc és J. L. Moreno szociometriája bizonyult, hiszen a táncosok kapcsolódását szemléltető szociogram, illetve a különböző mutatók együttesen alkalmasak egy közösség többszempontból történő felmérésére és ezáltal különböző vezetési kihívások megismerésére.
Kutatásom végeztével megfigyelhető, hogy a vizsgált néptánccsoportok esetében megfigyelhetőek azonos vezetési kihívások, ugyanakkor együttesenként fellelhetőek más néptánccsoportoktól különböző próbatételek vezetői szempontból. Továbbá érdekes eredmény, hogy a vezetői utánpótlásbázist biztosító egyének együttesenként máshol helyezkedtek el a közösségen belül. Összegezvén kijelenthető, hogy primer kutatásom során, a közösségek szociometriával történő felmérésével kirajzolódnak a tipikus vezetési kihívások és megfigyelhetővé válnak a később vezetői utánpótlást is jelenthető személyek elhelyezkedése adott tánccsoportokon belül.



